**број:06-355-25/19-III**

На основу члана 46. Закона о локалној самоуправи („Службени гласник РС“, број 129/2007, 83/2014 и47/2018), члана 70. Статута општине Гаџин Хан („Службени лист града Ниша“ бр.10/2019) и члана 3. Одлуке о општинском већу општине Гаџин Хан („Службени лист града Ниша“, бр.83/2008 и 79/2017), члана 167. и 168. Закона о општем управном поступку ("Сл. гласник РС", бр. 18/2016 и 95/2018 – аутентично тумачење), одлучујући по жалби Василија Стаменковића из Ниша, ул. Габровачка 18, против решења Општинске управе општине Гаџин Хан-Службе за привреду и инспекцијске послове број:355-278/18-IV/02 од 03.12.2018. године,

Општинско веће општине Гаџин Хан на 3. (трећој) седници одржаној 05. априла 2019. године, доноси

Р Е Ш Е Њ Е

**ПОНИШТАВА СЕ** решење Општинске управе општине Гаџин Хан - Службе за привреду и инспекцијске послове бр: 355-278/18-IV/02 од 03.12.2018. године у целости**.**

О б р а з л о ж е њ е

Решењем Општинске управе општине Гаџин Хан-Службе за привреду и инспекцијске послове број 355-278/18-IV/02 од 03.12.2018. године, одбијен је захтев Василија Стаменковића из Ниша заведен под наведеним бројем, у вези чувања пчела на КП бр. 3777 К.О. Гаџин Хан у Гаџином Хану, власника Витомира Николића, као неоснован.

Против наведеног решење Василије Стаменковић је изјавио је жалбу дана 11.01.2019.год.

У жалби је навео да је претходни инспектор, пок. Љубиша Павловић, излазио на лице места, затекао базен у функцији и сачинио записник о чињеничном стању 355-278/18 -IV/02 од 13.09.2018.године на који је уложио жалбу.

Даље је навео да, инспектор Биљана Савић наставиља поступање у предмету и након жалбе излази на терен ради утврђивања чињеница изнетих у жалби. Приликом првог излазка није сачинила записник због ометања власника пчелињака Витомира Николића али је том приликом затекла базен у функцији. Касније након другог изласка у записник као и у образложењу ожалбеног решења, констатује да је базен уклоњен, да је уочен само тампон за базен који је монтажног типа и да исти не може да се третира као спортски објекат.

У прилог тврдње да базен постоји и да се ради о спортском објекту прилаже фотографије бр 1 и 2 - сателитски снимак базена и фотографије број 3, 4, и 5 које доказују стање на базену у периоду од 15.05.-01.11. током године, односно да је базен жив и да на њему борави доста купача чије су здравље и животи угрожени јер се пчелињак налази само на 17м од базена а пчеле слећу у базен и пију воду и угрожавају животе и здравље купача на базену. То сматра угрожавањем приватне својине од стране Витомира Николића, узгајивача пчелињака у стамбеној зони стационираном пчелињаку.

Такође у жалби на решење наводи да је пчелињак удаљен 20м од објекта за боравак људи и 17м од базена као и да се пчелињак налази у зони заштићеног подручја и да је у Гаџином Хану забрањено издавање грађевинских дозвола за економске објекте за чување, држање и узгој животиња (крава, свиња и остало) те се подразумева да је забрањен и узгој и држање пчела у тој зони. За такво чување је потребна сагласност првог комшије према закону о пчеларству.

Законом о инспеки цијском надзору („Сл. Гласник РС“ бр. 36/2015, 44/2018 – др. закон и 95/2018) прописано је:

Чл. 35.: „Инспектор сачињава записник о инспекцијском надзору“.

Чл. 36.: „Надзирани субјекат има право да у писаном облику стави примедбе на записник о

инспекцијском надзору, у року нод пет радних дана од његовог пријема.

Инспектор оцењује примедбе, све заједно и сваку засебно и у међусобној вези.

Инспектор може после тога да изврши допунски инспекцијски надзор, да би утврдио чињенице на које се примедбе односе.

Ако су у примедбама на записник изнете нове чињенице и нови докази, због којих треба изменити чињенично стање које је утврђено у записнику или друкчије правне и друге оцене, инспектор о томе саставља допуну записника, на коју се не може ставити примедба.

Поступајући по примедбама на записник, инспектор може да измени предложену или наложену, односно изречену меру или да одустане од ње.

Чл.37.: „Решењем инспектор одлучује о мерама управљеним према надзираном субјекту.

Ако инспректор у вршењу инспекцијског надзора не утврди незаконитости, неправилности или недостатке, он не доноси решење или закључак и тада окончава поступак инспекцијског надзора достављањем надзираном субјекту записника у коме се наводи да нису утврђене незаконитости, неправилности или недостаци у његовом пословању или поступању. Међутим, ако у вршењу ванредног утврђујућег односно потврђујућег инспекцијског надзора из чл.6. став 4. Овог закона инспектор не утврди незаконитости, неправилности или недостатке, он доноси решење о испуњености прописаних услова или потврђује законитости и безбедности поступања или пословања“,

Из свих наведених разлога предлажено је Општинском већу општине Гаџин Хан да усвоји жалбу и решење Општинске управе општине Гаџин Хан-Службе за привреду и инспекцијске послове број:355-278/19-IV/02 од 03.12.2018. године, поништи у целости.

Жалба је благовремена, допуштена и изјављена од овлашћених лица

Жалба је основана али из разлога који нису наведени у жалби.

Другостерпени орган је утврдио: Василије Стаменковић је обавештењем о насталом спору од 28.8.2018.год. иницирао инспекцијски надзор над пчелињаком Витомира Николића; издат је налог за инспекцијски надзор дана 06.09.2018. год., сачињена је контролна листа: чување, држање и узгој животиња дана 11.09.2018.год. и сачињен је записник о утврђеном чињеничном стању број 355-278/18 -IV/02 од 13.09.2018.године у коме се наводи да нису утврђене незаконитости, неправилности код надзираног субјекта, односно да пчелињак Витомира Николића испуњава прописане услове из чл. 111. Правилникао комуналним делатностима и комуналном реду на територији општине Гаџин Хан донет на седници општинског већа 26.11.2015. године. и исти је достављен надзираном субјекту и иницијатору инспекцијског надзора, Василију Стаменковићу..

На записник о утврђивању чињеничног стања бр. 355-278/18 -IV/02 од 13.09.2018.године, Васдилије Стаменковић у писаном облику ставља примедбе, након којих комунални инспектор, предузима допунски инспекцијски надзор како би утврдила чињенице на које се примедбе односе и сачињава записник бр. 355-278/18 -IV/02 од 13.11.2018.године. У записнику нису наведене мере надзираном субјекту за отклањање неправилности. Дана 3.12.2018. године комунални инспектор доноси решење којим одбија захтев Василија Стаменковића из Ниша под бројем 355-278/18 -IV/02 у вези чувања пчела на кп. Бр. 3777 к.о. Гаџин Хан, власника Витомира Николића, као неоснован.

Имајући у виду да инспектор сачињава записник о инспекцијском надзору што је и учињено, да у записнику о инспекцијском надзору од 13.09.2018. године и записнику о допунском инспекцијском надзору 13.11.2018. године нису утврђене неправилности те нису наведене мере за отклањање истих, односно имајући у виду да инспектор решењем није изрекао меру управљену према надзираном субјекту којом би се утврђене неправилности отклониле сходно члану 37. Закона о општем управном поступку, није био овлашћен за доношење решења другачијег садржаја од искључиво решења којим изриче мере, тако да је жалба основана из тих разлога а не разлога наведених од стране жалиоца, те је у складу са чл. 167. и 168. Закона о општем управном поступку донета одлука као у изреци.

Против овог решења може се покренути управни спор у року од 30 дана од дана пријема решења.

број:06-355-25/19-III

У Гаџином Хану дана 05. априла 2019. године

**ОПШТИНСКО ВЕЋЕ ОПШТИНЕ ГАЏИН ХАН**

ПРЕДСЕДНИК

Марија Цветковић